钦定古今图书集成/明伦汇编/官常典/第034卷 > 鲁六
## 钦定古今图书集成/明伦汇编/官常典/第034卷 > 鲁六

敬王十一年春正月，鲁仲孙何忌会城成周。夏六月
癸亥，鲁侯之丧，自干侯归鲁。戊辰，鲁侯宋即位。秋七
月癸巳，葬鲁昭公。九月，鲁大雩。鲁立炀宫。冬十月，鲁
陨霜杀菽。

按《春秋》，定公元年，会城成周不书。按《左传》，元年春
王正月辛巳，晋魏舒合诸侯之大夫于狄泉，将以城
成周。孟懿子会城成周。夏，叔孙成子逆公之丧于干
侯。季孙曰：“子家子亟言于我，未尝不中吾志也。吾欲
与之从政，子必止之，且听命焉。”子家子不见，叔孙易
几而哭。叔孙请见子家子，子家子辞曰：“羁未得见，而
从君以出，君不命而薨，羁不敢见。”叔孙使告之曰：“公
衍、公为实，使群臣不得事君。若公子宋主社稷，则群
臣之愿也。凡从公出而可以入者，将唯子是听。子家
氏未有后，季孙愿与子从政。此皆季孙之愿也，使不
敢以告。”对曰：“若立君，则有卿、士、大夫与守龟在，羁弗
敢知。若从君者，则貌而出者，入可也；寇而出者，行可
也。若羁也，则君知其出也，而未知其入也。羁将逃也。”
丧及坏𬯎，公子宋先入，从公者皆自《坏𬯎》反。六月癸
亥，公之丧至自干侯。戊辰，公即位。季孙使役如阚，公
氏将沟焉。荣鴐鹅曰：“生不能事，死又离之，以自旌也。
纵子忍之，后必或耻之。”乃止。季孙问于荣鴐鹅曰：“吾
欲为君谥，使子孙知之。”对曰：“生弗能事，死又恶之，以
自信也，将焉用之？”乃止。秋七月癸巳，葬昭公于墓道
南。孔子之为司寇也，沟而合诸墓。昭公出，故季平子
祷于炀公。九月，立炀宫。

敬王十二年“夏五月壬辰，鲁雉门及两观灾。冬十月，
鲁新作雉门及两观。”

按：《春秋》定公二年。

敬王十三年“春正月，鲁侯如晋，至河乃复。冬，邾子鲁、
仲孙何忌盟于拔。”

按《春秋》定公三年。按《左传》，三年冬，“盟于郯，修邾好
也。”

敬王十四年春三月，“刘子、晋侯、宋公、鲁侯、蔡侯、卫侯、
陈子、郑伯、许男、曹伯、莒子、邾子、顿子、胡子、滕子、薛伯、
杞伯、小邾子、齐国夏，会于召陵，侵楚。夏五月，盟于皋
鼬。”

按《春秋》定公四年。　按《左传》，四年，“春三月，刘文公合
诸侯于召陵，谋伐楚也。”

敬王十五年夏，鲁归粟于蔡。“六月丙申，鲁季孙意如
卒。”“秋七月壬子，鲁叔孙不敢卒。”

按《春秋》定公五年。　按《左传》，五年夏，归粟于蔡，以周
亟，矜无资。六月，季平子行东野还，未至，丙申，卒于房。
阳虎将以玙璠敛，仲梁怀弗与，曰：“改步改玉。”阳虎欲
逐之，告公山不狃。不狃曰：“彼为君也，子何怨焉？”既葬，
桓子行东野。及费。子泄为费宰，逆劳于郊。桓子敬之，
劳仲梁怀。仲梁怀弗敬，子泄怒谓阳虎：“子行之乎？”秋
九月乙亥，阳虎囚季桓子及公父文伯，而逐仲梁怀。
冬十月丁亥，杀公何藐。己丑，盟桓子于稷门之内。庚
寅，大诅。逐公父歜及秦遄皆奔齐。

敬王十六年春二月，鲁侯侵郑。夏，鲁季孙斯、仲孙何
忌如晋。冬，鲁城中城。鲁季孙斯、仲孙何忌帅师围郓。
按《春秋》定公六年，　按《左传》，六年春二月，公侵郑，取
匡，为晋讨郑之伐胥靡也，“往不假道于卫。及还，阳虎
使季孟自南门入，出自东门，舍于豚泽。卫侯怒，使弥
子瑕追之。公叔文子老矣，辇而如公，曰：‘尤人而效之，
非礼也。昭公之难，君将以文之，舒鼎，成之昭兆，定之，
鞶鉴，苟可以纳之，择用一焉。公子与二三臣之子，诸
侯苟忧之，将以为之质。此群臣之所闻也。今将以小
忿蒙旧德，无乃不可乎？太姒之子，唯周公、康叔为相，
睦也，而效小人以弃之，不亦诬乎！天将多阳虎之罪
以毙之，君姑待之若何’？”乃止。夏，季桓子如晋，献郑俘
也。阳虎强，使孟懿子往报夫人之币，晋人兼享之。孟
孙立于房外，谓范献子曰：“阳虎若不能居鲁而息肩
于晋，所不以为中军司马者，有如先君！”献子曰：“寡君
有官，将使其人，鞅何知焉？”献子谓简子曰：“鲁人患阳
虎矣。孟孙知其衅，以为必适晋，故强为之请，以取入
焉。”秋八月，阳虎又盟。公及三桓于周社，盟国人于亳
社，诅于五父之衢《敬王》十七年秋，鲁大雩。齐国夏帅师伐鲁西鄙。九月，
鲁大雩。

按《春秋》定公七年。　按《左传》，七年，春二月，齐人归郓
阳关，阳虎居之以为政。秋，齐国夏伐我。阳虎御季桓
子，公敛处父御孟懿子。将宵军齐师，齐师闻之，堕伏
而待之。处父曰：“虎不图祸而必死。”苫夷曰：“虎陷二子
于难，不待有司，余必杀女。”虎惧，乃还，不败。

敬王十八年春正月，鲁侯侵齐。二月，鲁侯侵齐。夏，“齐
国夏帅师伐鲁西鄙。鲁侯会晋师于瓦。秋九月，鲁季
孙斯、仲孙何忌帅师侵卫。冬，鲁从祀先公。鲁盗窃宝
玉大弓。”

按《春秋》定公八年。　按《左传》：八年春王正月，公侵齐，
门于阳州。士皆坐列，曰：“颜高之弓六钧。”皆取而传观
之。阳州人出，颜高夺人弱弓，籍丘子鉏击之，与一人
俱毙。偃且射子鉏，中颊殪。颜息射人，中眉。退曰：“我无
勇，吾志其目也。”师退，冉猛伪伤足而先，其兄会，乃呼
曰：“猛也殿。”二月，公侵齐，攻廪丘之郛。主人焚冲，或濡
马褐以救之，遂毁之。主人出师奔阳虎。伪不见冉猛
者，曰：“猛在此，必败。”猛逐之，顾而无继。伪颠虎曰：“尽客
气也。苫越生子，将待事而名之。”《阳州》之役获焉，名之
曰阳州。夏，齐国夏、高张伐我西鄙。晋士鞅、赵鞅、荀寅
救我。公会晋师于瓦，范献子执羔，赵简子、中行文子
皆执雁。鲁于是始尚羔。秋九月，师侵卫，晋故也。季寤、
公鉏极、公山不狃皆不得志于季氏，叔孙辄无宠于
叔孙氏，叔仲志不得志于鲁，故五人因阳虎。阳虎欲
去三桓，以季寤更季氏，以叔孙辄更叔孙氏，己更孟
氏。冬十月，顺祀先公而祈焉。辛卯，禘于僖公。壬辰，将
享季氏于蒲圃而杀之，戒都车曰：“癸巳至。”成宰公敛
处父告孟孙曰：“季氏戒都车，何故？”孟孙曰：“吾弗闻。”处
父曰：“然则乱也必及于子。先备诸与。”孟孙以壬辰为
期。阳虎前驱，林楚御桓子。虞人以铍盾夹之。阳越殿，
将如蒲圃。桓子咋谓林楚曰：“而先皆季氏之良也，尔
以是继之！”对曰：“臣闻命后，阳虎为政，鲁国服焉。违之
征死，死无益于主。”桓子曰：“何后之有，而能以我适孟
氏乎？”对曰：“不敢。爱死，惧不免主。”桓子曰：“往也。”孟氏选
圉人之壮者三百人以为公期，筑室于门外。林楚怒，
马及衢而骋，阳越射之，不中筑者，阖门。有自门间，射
阳越，杀之。阳虎劫公与武叔以伐孟氏。公敛处父帅
成人自上车门入，与阳氏战于南门之内，弗胜。又战
于棘下，阳氏败。阳虎说甲如公宫，取宝玉大弓以出，
舍于五父之衢，寝而为食。其徒曰：“追其将至。”虎曰：“鲁
人闻余出，喜于征死，何暇追余？”从者曰：“嘻！速驾！公敛
阳在。公敛阳请追之。”孟孙弗许。阳欲杀桓子，孟孙惧
而归之。子言辨舍爵于季氏之庙而出阳。虎入于讙
阳关以叛。〈咋仕诈反暂也〉　按《公羊传》：“冬从祀先公。”从祀者
何？顺祀也。文公逆祀，去者三人。定公顺祀，叛者五人。
盗窃宝玉大弓。盗者孰谓？谓阳虎也。阳虎者，曷为者
也？季氏之宰也。季氏之宰，则微者也，恶乎得国宝而
窃之？阳虎专季氏，季氏专鲁国。阳虎拘季孙孟氏与
叔孙氏迭而食之，睋而锓其板曰：“某月某日，将杀我
于蒲圃，力能救我。”则于是至乎日。若时而出。临南者，
阳虎之出也，御之于其乘焉。季孙谓临南曰：“以季氏
之世世有子，子可以不免我死乎？”临南曰：“有力不足，
臣何敢不勉。”阳越者，阳虎之从弟也，为右。诸。阳之从
者，车数十乘，至于孟衢。临南投策而坠之。阳越下取
策，临南駷马而由乎孟氏，阳虎从而射之，矢著于庄
门，然而甲起于琴，如弑不成却反舍于郊，皆说然《息》
或曰：“弑千乘之主而不克，舍此可乎？”阳虎曰：“夫孺子
得国而已，如丈夫何？”睋而曰：“彼哉彼哉！”趣驾既驾，公
敛处父帅师而至，慬然后得免。自是走之。晋宝者何？
璋判白，弓绣质，龟青纯。〈駷按注云本又作字书无此字，相承用之，素动反。〉
按《榖梁传》“冬，盗窃宝玉大弓。”宝玉者，封圭也。大弓者，
武王之戎弓也，周公受赐，藏之鲁。非其所以与人而
与人，谓之亡；非其所取而取之，谓之盗。

敬王十九年夏，鲁得宝玉大弓。

按《春秋》定公九年。　按《左传》：九年夏，阳虎归宝玉大
弓。书曰：“得，器用也。”凡获器用曰得，得用焉曰获。六月，
伐阳关，阳虎使焚莱门。师惊，犯之而出奔齐。请师以
伐鲁，曰：“‘三加必取之’。齐侯将许之，鲍文子谏曰：‘臣尝
为隶于施氏矣，鲁未可取也。上下犹和，众庶犹睦，能
事大国而无天菑，若之何取之’？”阳虎欲勤齐师也。齐
师“罢，大臣必多死亡，己于是乎奋其诈谋。夫阳虎有
宠于季氏，而将杀季孙以不利鲁国，而求容焉。亲富
不亲仁，君焉用之？君富于季氏，而大于鲁国，兹阳虎
所欲倾覆也。鲁免其疾，而君又收之，无乃害乎！”齐侯
执阳虎，将东之。阳虎愿东，乃囚诸西鄙。尽借邑人之
车，锲其轴，麻约而归之，载《葱灵》寝于其中而逃，追而
得之，囚于齐。又以葱灵逃奔宋，遂奔晋，适赵氏。仲尼
曰：“赵氏其世有乱乎？”按《公羊传》：夏得宝玉大弓。何
以书？国宝也。丧之书，得之书。

敬王二十年春三月，“鲁及齐平。夏，齐侯、鲁侯会于夹谷。齐人归鲁郓、讙、龟、阴田。鲁叔孙州仇、仲孙何忌帅
师围郈。秋，鲁叔孙州仇、仲孙何忌帅师围郈。冬，鲁叔
孙州仇如齐。”

按《春秋》定公十年。　按《左传》，十年春，及齐平。夏，公会
齐侯于祝其，实夹谷。孔丘相犁弥言于齐侯曰：“孔丘
知礼而无勇，若使莱人以兵劫鲁侯，必得志焉。”齐侯
从之，孔丘以公退，曰：“‘士兵之两君合好，而裔彝之俘
以兵乱之，非齐君所以命诸侯也。君必不然’。齐侯闻
之，遽辟之。将盟，齐人加于载书曰：‘齐师出竟，而不以
甲车三百乘从我者，有如此盟’。”孔丘使兹无还揖对
曰：“而不反我汶阳之田，吾以共命者亦如之。”齐侯将
享公，孔丘谓梁丘据曰：“齐鲁之故，吾子何不闻焉？事
既成矣，而又享之，是勤执事也。且牺象不出门，嘉乐
不野合，飨而既具，是弃礼也。若其不具，用秕稗也。用
秕稗，君辱；弃礼，名恶，子盍图之？夫享，所以昭德也。不
昭，不如其已也。”乃不果享。齐人来归郓、讙、龟阴之田。
初，叔孙成子欲立武叔，公若藐固谏曰：“不可。”成子立
之而卒。公南使贼射之，不能，杀。公南为马正，使公若
为郈宰。武叔既定，使郈马正、侯犯杀公若，弗能。其圉
人曰：“吾以剑过朝，公若必曰：‘谁之剑也’？吾称子以告，
必观之。吾伪固而授之末，则可杀也。”使如之？公若曰：
“尔欲吴王我乎？”遂杀公若。侯犯以郈叛。武叔懿子围
郈，弗克。秋，二子及齐师复围郈，弗克。叔孙谓郈、工师
驷赤曰：“郈非唯叔孙氏之忧，社稷之患也。将若之何？”
对曰：“臣之业在《扬水》卒章之四言矣。”叔孙稽首。驷赤
谓侯犯曰：“居齐、鲁之际而无事，必不可矣。子盍求事
于齐以临民，不然将叛。”侯犯从之。齐使至，驷赤与郈
人为之宣言于郈中曰：“侯犯将以郈易于齐。”齐人将
迁郈，民众凶惧。驷赤谓侯犯曰：“众言异矣。子不如易
于齐。与其死也，犹是郈也，而得纾焉，何必此？齐人欲
以此偪鲁，必倍与子地。且盍多舍甲于子之门，以备
不虞。”侯犯曰：“诺。”乃多舍甲焉。侯犯请易于齐，齐有司
观郈，将至，驷赤使周走呼曰：“齐师至矣！”郈人大骇。介
侯犯之门甲，以围侯犯。驷赤将射之，侯犯止之曰：“谋
免我！”侯犯请行，许之。驷赤先如宿，侯犯殿。每出一门，
郈人闭之。及郭门，止之曰：“子以叔孙氏之甲出，有司
若诛之。”群臣惧死。驷赤曰：“叔孙氏之甲有物，吾未敢
以出。”犯谓驷赤曰：“子止而与之数驷。”赤止而纳鲁人。
侯犯奔齐，齐人乃致郈武叔聘于齐，齐侯享之，曰：“子
叔孙若使郈在君之他竟，寡人何知焉？属与敝邑际，
故敢助君忧之。”对曰：“非寡君之望也。所以事君封疆
社稷，是以敢以家隶勤君之执事。夫不令之臣，天下
之所恶也，君岂以为寡君赐？”按《公羊传》：齐人来归
运、讙、龟阴田，齐人曷为来归？运讙龟阴田？孔子行乎
季孙，三月不违，齐人为是归之。按《穀梁传》：夏，公会
齐侯于颊谷，公至自颊谷。离会不致。何为致也？危之
也。危之则以地致，何也？为危之也。其危奈何？曰：“颊谷
之会，孔子相焉，两君就坛，两相相揖，齐人鼓噪而起，
欲以执鲁君。孔子历阶而上，不尽一等而视归乎？齐
侯”曰：“两君合好，裔彝之民何为来为？”命司马止之。齐
侯逡巡而谢曰：“寡人之过也。”退而属其二三大夫曰：
“夫人率其君，与之行古人之道，二三子独率我而入，
裔彝之俗何为罢会？”齐人使优施舞于鲁君之幕下，
孔子曰：“笑君者罪当死。”使司马行法焉。首足异门而
出。齐人来归郓讙、龟阴之田者，盖为此也。因是以见
虽有文事，必有武备，孔子于颊谷之会见之矣。
敬王二十一年冬，“鲁及郑平，叔还如郑莅盟。”
按《春秋》定公十一年。　按《左传》：十一年冬，“及郑平，始
叛晋也。”

敬王二十二年“夏，鲁叔孙州仇帅师堕郈。季孙斯、仲
孙何忌帅师堕费。秋，鲁大雩。冬十月癸亥，齐侯、鲁侯
盟于黄。”十二月，鲁侯围成。

按《春秋》定公十二年。　按《左传》十二年，仲由为季氏
宰，将堕三都，于是叔孙氏堕郈。季氏将堕费，公山不
狃、叔孙辄帅费人以袭鲁，公与三子入于季氏之宫，
登武子之台，费人攻之，弗克，矢及公侧。仲尼命申句
须、乐颀下伐之，费人、北国人追之，败诸姑蔑，二子奔
齐，遂堕费。将堕成，公敛处父谓孟孙“堕成，齐人必至
于”北门，且成孟氏之保障也。无成，是无孟氏也。子伪
不知，我将不堕。冬十二月，公围成，弗克。按《公羊传》：
“夏，叔孙州仇帅师堕郈，季孙斯、仲孙何忌帅师堕费。
曷为帅师堕郈？帅师堕费？孔子行乎季孙，三月不违，
曰：‘家不藏甲，邑无百雉之城’。”于是帅师堕郈，帅师堕
费。雉者何？五板而堵，五堵而雉，百雉而城。

敬王二十三年“夏。鲁筑蛇渊囿。鲁大蒐于比蒲。”
按《春秋》定公十三年。

敬王二十四年春，卫公叔戌奔于鲁。夏，卫北宫结奔
于鲁。“五月，齐侯、鲁侯、卫侯会于牵。秋，王使石尚归脤
于鲁。”宋公之弟辰自萧奔于鲁。“鲁大蒐于比蒲。邾子
会鲁侯。鲁城莒父及霄。”

按《春秋》定公十四年。　按《左传》，十四年春，卫侯逐公叔戌与其党，故赵阳奔宋，戌来奔。夏卫北宫结来奔，
公叔戌之故也。晋人围朝歌，公会齐侯、卫侯于脾上
梁之间，谋救范、中行氏。按《公羊传》：“秋天王使石尚
来归脤。石尚者何？天子之士也。脤者何？俎实也。腥曰
脤，熟曰燔。”按《穀梁传》：“秋天王使石尚来归脤。”脤者
何也？俎实也，祭肉也。生曰脤，熟曰燔。其辞石尚，士也。
何以知其士也？天子之大夫不名，石尚欲书《春秋》，谏
曰：“久矣，周之不行礼于鲁也。请行脤，贵复正也。”
敬王二十五年春正月，邾子朝于鲁。鼷鼠食鲁郊牛，
牛死，改卜牛。夏五月辛亥鲁郊。壬申，鲁侯宋薨于高
寝，邾子奔丧于鲁。秋七月壬申鲁夫人姒氏卒。九月，
滕子会葬于鲁。丁巳，“葬鲁定公。”雨，不克葬。戊午，日下
昃，乃克葬。辛巳，“葬鲁夫人定姒。”冬，鲁城漆。

按《春秋》定公十五年。　按《左传》十五年春，邾隐公来
朝，子贡观焉。邾子执玉高，其容仰；公受玉卑，其容俯。
子贡曰：“以礼观之，二君者皆有死亡焉。夫礼，死生存
亡之体也。将左右周旋，进退俯仰，于是乎取之；朝祀
丧戎，于是乎观之。今正月相朝，而皆不度，心已亡矣。
嘉事不体，何以能久？高仰，骄也；卑俯，替也。骄近乱，替
近疾。君为主，其先亡乎？”夏五月壬申，公薨。仲尼曰：“赐
不幸，言而中，是使赐多言者也。”秋七月壬申，姒氏卒。
不称夫人，不赴，且不祔也。葬定公，雨，不克襄事，礼也。
葬定姒，不称小君，不成丧也。冬，城漆书，不时告也。
按《公羊传》，秋七月壬申，姒氏卒。姒氏者何？哀公之母
也。何以不称夫人？哀未君也。九月辛巳，葬定姒。定姒
何以书葬？未逾年之君也。有子则庙，庙则书葬。按
《穀梁传》：“秋七月壬申，弋氏卒，妾辞也，哀公之母也。九
月丁巳，葬我君定公”，雨不克葬。葬既有日，不为雨止，
礼也。雨不克葬，丧不以制也。戊午，日下稷，乃克葬，乃
急辞也，不足乎日之辞也。

敬王二十六年“春正月，鲁侯蒋即位。鼷鼠食鲁郊牛。
改卜牛。夏四月辛巳鲁郊。冬，鲁仲孙何忌帅师伐邾。”
按《春秋哀公元年》。

敬王二十七年。春二月，鲁季孙斯、叔孙州仇、仲孙何
忌帅师伐邾，取漷东田及沂西田。癸巳，鲁叔孙州仇、
仲孙何忌及邾子盟于句绎。夏四月滕子朝于鲁。
按《春秋》哀公二年。　按《左传》：“二年春伐邾，将伐绞，邾
人爱其土，故赂以漷、沂之田而受盟。”

敬王二十八年夏四月甲午，鲁地震。五月辛卯，“鲁桓
宫、僖宫灾。鲁季孙斯、叔孙州仇帅师城启阳。秋七月
丙子，季孙斯卒。冬十月，鲁叔孙州仇、仲孙何忌帅师
围邾。”

按《春秋》哀公三年。　按《左传》三年：夏五月辛卯，司铎
火，火逾公宫。桓、僖灾。救火者皆曰：“顾府。南宫敬叔至，
命周人出御书俟于宫，曰：‘庀女而不在死’。”“子服景伯
至，命宰人出礼书以待命。命不共，有常刑。”挍人乘马，
巾车脂辖。百官官备，府库慎守。官人肃给，济濡帷幕。
郁攸从之，蒙葺公屋，自太庙始。外内以悛，助所不给，
有不用命，则有常刑，无赦。公父文伯至，命挍人驾乘
车。季桓子至，御公立于象魏之外。命救火者，伤人则
止，财可为也。命藏象魏，曰：“旧章不可亡也。”富父槐至，
曰：“无备而官办者，犹拾渖也。”于是乎去表之槁，道还
公宫。孔子在陈，闻火，曰：“其桓僖乎！”秋，季孙有疾，命正
常曰：“无死。南孺子之子，男也，则以告而立之。女也，则
肥也可。”季孙卒，康子即位。既葬，康子在朝。南氏生男，
正常载以如朝。告曰：“夫子有遗言，命其圉臣曰：‘南氏
生男，则以告于君与大夫而立之。今生矣，男也，敢告’。”
遂奔卫。康子请退，公使共刘视之，则或杀之矣。乃讨
之。召正常，正常不反。按《公羊传》，夏五月辛卯，桓宫、
僖宫灾。此皆毁庙也，其言灾何？复立也。曷为不言其
复立？《春秋》见者不复见也。何以不言及？敌也。何以书？
记灾也。

敬王二十九年夏，鲁城西郛。六月辛丑，鲁亳社灾。
按《春秋》哀公四年。　按《公羊传》，“四年，夏六月辛丑，蒲
社灾。蒲社者何？亡国之社也。社者，封也。其言灾何？亡
国之社盖揜之，揜其上而柴其下。蒲社灾何以书？记
灾也。”按《榖梁传》：“夏六月辛丑，亳社灾。亳社者，亳之
社也。亳，亡国也。亡国之社以为庙屏，戒也。其屋，亡国
之社不”得达上也。

〈注〉“为之作屋”，不使上通天也。

敬王三十年春，鲁城毗。冬鲁叔还如齐。

按：《春秋》哀公五年。

敬王三十一年“春，鲁城邾、瑕。夏，齐国夏及高张奔鲁。”
“鲁叔还会吴于柤。冬，鲁仲孙何忌帅师伐邾。”

按：《春秋》哀公六年。

敬王三十二年夏鲁侯会吴于鄫。秋鲁伐邾。八月己
酉，入邾以《邾子》益归。

按《春秋》哀公七年。　按《左传》，七年夏，公会吴于鄫。吴
来征百牢。子服景伯对曰：“‘先王未之有也’。吴人曰：‘宋
百牢我，鲁不可以后宋。且鲁牢晋大夫过十，吴王百
牢，不亦可乎’？”景伯曰：“晋范鞅贪而弃礼，以大国惧敝邑，故敝邑十一牢之。君若以礼命于诸侯，则有数矣；
若亦弃礼，则有淫者矣。周之王也，制礼，上物不过十
二，以为天之大数也。今弃《周礼》而曰‘必百牢，亦唯执
事’。”吴人弗听。景伯曰：“吴将亡矣，弃天而背本，不与，必
弃疾于我。”乃与之。太宰嚭召季康子，康子使子贡辞。
太宰嚭曰：“国君道长，而大夫不出门，此何礼也？”对曰：
“岂以为礼？畏大国也。大国不以礼命于诸侯，苟不以
礼，岂可量也？寡君既共命焉，其老岂敢弃其国？大伯
端委以治《周礼》，仲雍嗣之，断发文身，裸以为饰，岂礼
也哉？有由然也。反自鄫，以吴为无能为也。”季康子欲
伐邾，乃飨大夫以谋之。子服景伯曰：“小所以事大，信
也；大所以保小，仁也。背大国不信，伐小国不仁，民保
于城，城保于德，失二德者危将焉保？”孟孙曰：“二三子
以为何如恶贤而逆之？”对曰：“禹合诸侯于涂山，执玉
帛者万国，今其存者无数十焉，唯大不字小，小不事
大也。知必危，何故不言？鲁德如邾，而以众加之，可乎？”
不乐而出。秋，伐邾，及范门，犹闻钟声。大夫谏，不听。茅
成子请告于吴，不许，曰：“鲁击柝，闻于邾，吴二千里，不
三月不至，何及于我？且国内岂不足？”成子以茅叛师，
遂入邾，处其公宫。众师昼掠，邾众保于绎，师宵掠，以
邾。子益来，献于亳社，囚诸负瑕，负瑕故有绎。邾茅夷
鸿以束帛乘韦，自请救于吴，曰：“鲁弱晋而远吴，冯恃
其众，而背君之盟，辟君之执事，以陵我小国。邾非敢
自爱也，惧君威之不立。君威之不立，小国之忧也。若
夏盟于鄫衍，秋而背之，成求而不违，四方诸侯，其何
以事君？且鲁赋八百乘，君之贰也。邾赋六百乘，君之
私也。以私奉贰，唯君图之。”吴子从之。

敬王三十三年春正月，吴伐鲁。夏，齐人取鲁讙及阐。
鲁归邾子益于邾。冬十二月齐人归鲁讙及阐。
按《春秋》哀公八年。　按《左传》，八年春，吴为邾故，将伐
鲁，问于叔孙辄。叔孙辄对曰：“鲁有名而无情，伐之必
得志焉。”退而告公山不狃，公山不狃曰：“非礼也。君子
违不适仇，国未臣而有伐之，奔命焉死之可也。所托
也则隐，且夫人之行也，不以所恶废乡。今子以小恶
而欲覆宗国，不亦难乎？若使子率，子必辞，王将使我。”
子张病之。王问于子泄，对曰：“鲁虽无与立，必有与毙。
诸侯将救之，未可以得志焉。晋与齐、楚辅之，是四仇
也。夫鲁、齐、晋之唇，唇亡齿寒，君所知也，不救何为？”三
月，吴伐我。子泄率故道险，从武城。初，武城人或有因
于吴，竟田焉。拘鄫人之沤菅者，曰：“何故使吾水滋？”及
吴师至，拘者道之，以伐武城，克之。王犯尝为之宰，澹
台子羽之父好焉，国人惧。懿子谓景伯：“若之何？”对曰：
“吴师来，斯与之战，何患焉？且召之而至，又何求焉？”吴
师克东阳而进，舍于五梧。明日，舍于蚕室。公宾庚、公
甲叔子与战于夷，获叔子与，析朱组，献于王。王曰：“此
同车，必使能国，未可望也。”明日，舍于庚宗，遂次于泗
上。微虎欲宵攻王舍，私属徒七百人，三踊于幕庭，卒
三百人，有若与焉。及稷门之内，或谓季孙曰：“不足以
害吴，而多杀国士，不如已也。”乃止之。吴子闻之，一夕
三迁。吴人行成，将盟，景伯曰：“楚人围宋，易子而食，析
骸而爨，犹无城下之盟。我未及亏，而有城下之盟，是
弃国也。吴轻而远，不能久，将归矣。请少待之。”弗从。景
伯负载造于莱门，乃请释子服何于吴。吴人许之，以
王子姑曹当之而后止。吴人盟而还。齐悼公之来也，
季康子以其妹妻之。即位而逆之，季鲂侯通焉。女言
其情，弗敢与也。齐侯怒。夏五月，齐鲍牧帅师伐我，取
讙及阐。六月，齐侯使如吴请师，将以伐我，乃归邾子。
邾子又无道，吴子使太宰子馀讨之，囚诸楼台，栫之
以棘。使诸大夫奉太子，革以为政。秋，及齐平。九月，臧
宾如如齐莅盟。齐闾丘明来莅盟，且逆季姬以归嬖。
冬十二月，齐人归讙及阐，季姬嬖故也。

敬王三十五年春二月，邾子益奔于鲁。鲁侯会吴伐
齐。

按《春秋》哀公十年。　按《左传》，十年春，“邾隐公来奔齐，
甥也，故遂奔齐。”“公会吴子、邾子、郯子伐齐南鄙，师于
鄎。齐人弑悼公，赴于师。吴子三日哭于军门之外。”徐
承帅舟师将自海入齐，齐人败之，吴师乃还。秋，吴子
使来复儆师。

敬王三十六年春，齐国书帅师伐鲁。夏五月，鲁侯会
吴伐齐。甲戌，齐国书帅师及吴战于艾陵，齐师败绩，
获《齐国书》。

按《春秋》哀公十一年。　按《左传》，十一年春，齐为鄎故
国书高无丕帅师伐我，及清。季孙谓其宰冉求曰：“齐
师在清，必鲁故也，若之何？”求曰：“一子守，二子从。”公御
诸竟，季孙曰：“不能。”求曰：“居封疆之间。”季孙告二子，二
子不可。求曰：“若不可，则君无出。一子帅师，背城而战，
不属者非鲁人也。鲁之群室，众于齐之兵车，一室敌
车，优矣，子何患焉？二子之不欲战也宜，政在季氏。当
子之身，齐人伐鲁而不能战，子之耻也，大不列于诸
侯矣。”季孙使从于朝，俟于党氏之沟。武叔呼而问战
焉。对曰：“君子有远虑，小人何知？”懿子强问之，对曰：“小人虑材而言，量力而共者也。”武叔曰：“是谓我不成丈
夫也！”退而蒐乘。孟孺子泄帅右师，颜羽御，邴泄为右；
冉求帅左师，管周父御，樊迟为右。季孙曰：“须也弱，有
子曰：就用命焉。”季氏之甲七千，冉有以武城人三百
为己徒卒，老幼守宫，次于雩门之外。五日，右师从之。
公叔务人见保者而泣曰：“事充政重，上不能谋，士不
能死，何以治民？吾既言之矣，敢不勉乎？”师及齐师战
于郊，齐师自稷曲，师不逾沟。樊迟曰：“非不能也，不信
子也。请三刻而逾之。如之。”众从之。师入齐军右。师奔，
齐人从之。陈瓘、陈庄涉泗孟之侧，后入以为殿，抽矢
策其马，曰：“马不进也。”林不狃之伍，曰：“走乎？”不狃曰：“谁
不如？”曰：“然则止乎？”不狃曰：“恶贤。”徐步而死。师获甲首
八十，齐人不能师。宵谍曰：“齐人遁。”冉有请从之三。季
孙弗许。孟孺子语人曰：“我不如颜羽，而贤于邴泄。子
羽锐敏，我不欲战而能默。”泄曰：“驱之。”公为与其嬖僮
汪锜乘，皆死，皆殡。孔子曰：“能执干戈以卫社稷，可无
殇也。”冉有用矛于齐师，故能入其军。孔子曰：“义也。”夏，
为郊战。故公会吴子伐齐。五月，克博。壬申，至于嬴。中
军从王，胥门巢将上军，王子姑曹将下军，展如将右
军，齐国书将中军，高无丕将上军，宗楼将下军。陈僖
子谓其弟书：“尔死，我必得志。”宗子阳与闾丘明相厉
也。桑掩胥御国子，公孙夏曰：“二子必死！”将战，公孙夏
命其徒歌《虞殡》。陈子行命其徒具《含玉》，公孙挥命其
徒曰：“人寻约，吴发短。”东郭书曰：“三战必死于此三矣。”
使问弦多以琴，曰：“吾不复见子矣。”《陈书》曰：“此行也，吾
闻鼓而已，不闻金矣。”甲戌，战于艾陵。展如败高子，国
子败胥门巢。王卒助之，大败齐师，获国书、公孙夏、闾
丘明、陈书、东郭书、革车八百乘，甲首三千，以献于公。
将战，吴子呼叔孙曰：“而事何也？”对曰：“从司马。”王赐之
甲剑。铍曰：“奉尔君事，敬无废命。”叔孙未能对。卫赐进
曰：“州仇奉甲从君而拜。”公使太史固归国子之元寘
之新箧，褽之以《元𫄸》，加组带焉。寘书于其上曰：“天若
不识不衷，何以使下国？”秋，季孙命修守备，曰：“小胜大
祸也，齐至无日矣。”孔文子之将攻大叔也，访于仲尼。
仲尼曰：“胡簋之事，则尝学之矣，甲兵之事，未之闻也。”
退命驾而行，曰：“鸟则择木，木岂能择鸟？”文子遽止之，
曰：“圉岂敢度其私？访卫国之难也。”将止。鲁人以币召
之，乃归。季孙欲以田赋，使冉有访诸仲尼。仲尼曰：“丘
不识也。”三发卒曰：“子为国老，待子而行，若之何子之
不言也？”仲尼不对，而私于冉有曰：“君子之行也，度于
礼，施取其厚，事举其中，敛从其薄。如是，则以丘亦足
矣。若不度于礼，而贪冒无厌，则虽以田赋，将又不足。
且子季孙，若欲行而法，则周公之典在；若欲苟而行，
又何访焉？”弗听。〈党音掌〉

敬王三十七年春，“鲁用田赋。夏五月甲辰，鲁夫人孟
子卒。”“鲁侯会吴于橐皋。秋，鲁侯会卫侯、宋皇瑗于郧。”
冬十二月，鲁螽。

按《春秋》哀公十二年。　按《左传》，十二年，春王正月，用
田赋。夏五月，昭夫人孟子卒。昭公娶于吴，故不书姓。
死不赴，故不称夫人。不反哭，故不言葬。小君，孔子与
吊。适季氏，季氏不絻，放绖而拜。公会吴于橐皋，吴子
使太宰嚭请寻盟，公不欲，使子贡对曰：“盟所以周信
也，故心以制之，玉帛以奉之，言以结之，明神以要之。
寡”君以为“苟有盟焉，弗可改也已。若犹可改，曰盟何
益？今吾子曰：‘必寻盟。若可寻也，亦可寒也’。”乃不寻盟。
冬十二月，螽。季孙问诸仲尼。仲尼曰：“‘丘闻之，火伏而
后蛰者毕’。今火犹西流，司历过也。”

敬王三十八年“夏，晋侯、鲁侯及吴子会于黄池。秋九
月，鲁螽。冬十二月，鲁螽。”

按《春秋》哀公十三年。　按《左传》十三年：夏，公会单平
公、晋定公、吴夫差于黄池。秋七月辛丑盟。吴人将以
公见晋侯，子服景伯对使者曰：“王合诸侯，则伯帅侯
牧以见于王；伯合诸侯则侯帅子男以见于伯。自王
以下，朝聘玉帛不同，故敝邑之职贡于吴，有丰于晋，
无不及焉，以为伯也。今诸侯会而君将以寡君见晋
君，则晋成为伯矣。敝邑将改职贡，鲁赋于吴八百乘，
若为子男，则将半邾以属于吴，而如邾以事晋。且执
事以伯召诸侯，而以侯终之，何利之有焉？”吴人乃止。
既而悔之，将囚景伯。景伯曰：“何也？立后于鲁矣。将以
二乘与六人从，迟速唯命。”遂囚以还。及《户牖》，谓太宰
曰：“鲁将以十月上辛有事于上帝先王，季辛而毕，何
世有职焉？自襄以来，未之改也。若不会”，祝宗将曰：“吴
实然。且谓鲁不共，而执其贱者七人，何损焉？”太宰嚭
言于王曰：“无损于鲁，而祗为名，不如归之。”乃归景伯。
吴申叔仪乞粮于公孙有山氏，曰：“佩玉繠兮，余无所
系之。旨酒一盛兮，余与褐之”父睨之，对曰：“粱则无矣，
麤则有之。若登首山以”呼曰：“庚癸乎！则诺。”王欲伐宋，
杀其丈夫，而囚其妇人。太宰嚭曰：“可胜也，而弗能居
也。”乃归。

敬王三十九年春，“鲁西狩获麟，小邾射以句绎，奔鲁。”
夏四月庚戌，鲁叔还卒。六月，孔丘请讨齐陈恒。秋八月辛丑，“鲁仲孙何忌卒。”冬，鲁饥。

按《春秋》哀公十四年，获麟止。《鲁史》请讨陈恒，不书。
按《左传》，十四年春，“西狩于大野，叔孙氏之车子鉏商
获麟，以为不祥，以赐虞人。仲尼观之曰：‘麟也。然后取
之’。小邾射以句绎，来奔，曰：‘使季路要我，吾无盟矣’。使
子路，子路辞。季康子使冉有谓之曰：‘千乘之国，不信
其盟，而信子之言，子何辱焉’？对曰：‘鲁有事于小邾，不
敢问，故死其城下可也。彼不臣而济其言，是义之也’。”
由弗能。夏六月甲午，齐陈恒弑其君壬于舒州孔丘，
三日齐而请伐齐。三公曰：“鲁为齐弱久矣，子之伐之，
将若之何？”对曰：“陈恒弑其君，民之不与者半，以鲁之
众加齐之半，可克也。”公曰：“子告季孙。”孔子辞。退而告
人曰：“吾以从大夫之后也，故不敢不言。”初，孟孺子泄，
将圉马于成。成宰公孙宿不受，曰：“孟孙为成之病，不
圉马焉。”孺子怒，袭成。从者不得入，乃反。成有司使孺
子鞭之。秋八月辛丑，孟懿子卒。成人奔丧，弗内，袒免，
哭于衢。听共。弗许，惧不归。按《公羊传》，春，西狩获麟。
何以书？记异也。何异尔？非中国之兽也。然则孰狩之？
薪采者也。薪采者，则微者“也。曷为以狩言之？大之也。
曷为大之？为获麟？大之也。曷为为获麟大之？”麟者，仁
兽也，有王者则至，无王者则不至。有以告者曰：“有麏
而角者。”孔子曰：“孰为来哉？孰为来哉？”反袂拭面沾袍。
颜渊死，子曰：“噫！天丧予！”子路死，子曰：“噫天祝予！”西狩
获麟。孔子曰：“吾道穷矣。”《春秋》何以始乎？隐祖之所逮
闻也。所见异辞，所闻异辞，所传闻异辞，何以终乎？哀
十四年曰：“备矣，君子曷为为《春秋》？拨乱世，反诸正，莫
近诸《春秋》”，则未知其为是与？其诸君子乐道尧舜之
道与？　按《穀梁传》：春，西狩获麟，引取之也。狩地，不地
不狩也。非狩而曰狩，大获麟，故大其适也。其不言来，
不外麟于中国也；其不言有，不使麟不恒于中国也。
敬王四十年春正月，成叛鲁。秋八月，鲁大雩。冬，鲁及
齐平。闰月，卫侯辄奔鲁。

按《鲁史》哀公十五年。　按《左传》十五年：“春，成叛于齐，
武伯伐成，不克，遂城输。秋，齐陈瓘如楚，过卫，仲由见
之，曰：‘天或者以陈氏为斧斤，既斲丧公室，而他人有
之，不可知也。其使终飨之，亦不可知也。若善鲁以待
时，不亦可乎？何必恶焉’？子玉曰：‘然，吾受命矣。子使告
我弟’。”冬，及齐平。子服景伯如齐，子赣为介，见公孙成，
曰：“人皆臣人，而有背人之心。况齐人虽为子役，其有
不贰乎？子，周公之孙也。多飨大利，犹思不义。利不可
得，而丧宗国，将焉用之？”成曰：“善哉！吾不早闻命！”陈成
子馆客，曰：“寡君使恒告曰：‘寡人愿事君，如事卫君’。”景
伯揖子赣而进之，对曰：“寡君之愿也。昔晋人伐卫，齐
为卫故，伐晋。冠氏丧车五百，因与卫地。自济以西，禚、
媚、杏以南书社五百，吴人加敝邑以乱齐，因其病，取
讙与阐，寡君是以寒心。若得视卫君之事君也，则固
所愿也。”成子病之，乃归成公孙宿，以其兵甲入于嬴。
敬王四十一年夏四月己丑，孔丘卒。

按《鲁史》哀公十六年。　按《左传》十六年，“夏四月己丑，
孔丘卒。公诔之曰：‘旻天不吊，不慭遗一老，俾屏余一
人以在位，茕茕余在疚。呜呼哀哉！尼父无自律’。子赣
曰：‘君其不没于鲁乎？夫子之言曰：‘礼失则昏，名失则
愆。失志为昏，失所为愆。生不能用，死而诔之，非礼也；
称一人，非名也。君两失之’’。”

〈注〉孔丘，鲁襄二十二年生，至今七十三也。四月十八日乙丑，无己丑。己丑，五月十二日，日月必有误。“孔子作《春秋》终于获麟”之一句，《公羊》《穀梁》经是也。弟子欲记圣师之卒，故采《鲁史记》以续夫子之经而终于此。丘明因随而作传，终于哀公。从此已下，无复经矣。

敬王四十二年“冬十二月，齐侯、鲁侯会于蒙。”

按《左传》：哀公十七年：冬十二月，公会齐侯盟于蒙。孟
武伯相，齐侯稽首，公拜。齐人怒，武伯曰：“‘非天子，寡君
无所稽首’。武伯问于高柴曰：‘诸侯盟，谁执牛耳’？”季羔
曰：“‘鄫衍之役，吴公子姑曹；发阳之役，卫石魋’。武伯曰：
‘然则彘也’？”

敬王四十四年王崩，太子仁即位。鲁叔青如京师。
按《左传》哀公十九年冬，叔青如京师，敬王崩故也。

〈注〉言敬王能终其世。叔青，叔还子。按传，敬王崩在此年，《世本》亦尔。《世族谱》云：“敬王四十二年崩。敬王子元王十年，《春秋》之传终矣。”则敬王崩当在哀公十七年。《史记·周本纪》及《十二诸侯年表》，敬王四十二年崩，子元王仁立。则敬王是鲁哀十八年崩也。《六国年表》起自元王及《本纪》皆云：元王八年崩，子定王介立。定王元年，是鲁哀公之二十七年，与杜预《世族谱》为异。又《世本》云：“鲁哀公二十年，是定王介崩，子元王赤立。”则定王之崩年，是鲁哀二十七年也。众说不同，未详其正也。

元王元年春，齐人征，会于鲁。夏，会于廪丘。

按《左传，哀公二十年》“春，齐人来征会。夏，会于廪丘。为

于顾。”

按《左传》：哀公二十一年：“夏五月，越人始来。秋八月，公
及齐侯、邾子盟于顾。齐人责稽首，因歌之曰：‘鲁人之
皋，数年不觉，使我高蹈，唯其儒书，以为二国忧。是行
也，公先至于阳榖。齐闾丘息曰：‘君辱举玉趾以在寡
君之军，群臣将传遽以告寡君。比其复也，君无乃勤
为仆人之未次，请除馆于舟道。辞曰：‘敢勤仆人’’’。”
元王四年春，宋元公夫人卒，鲁使冉有吊。秋八月，鲁
叔青如越。越诸鞅聘于鲁。

按《左传》哀公二十三年春，宋景曹卒。季康子使冉有
吊，且送葬，曰：“敝邑有社稷之事，使肥与有职竞焉，是
以不得助。”执绋使求从舆人，曰：“以肥之得备弥甥也。
有不腆先人之产马，使求荐诸夫人之宰，其可以称
旌繁乎？”秋八月，叔青如越，始使越也。越诸鞅来聘，报
叔青也。

元王五年夏四月，鲁臧石及晋侯伐齐，取廪丘。鲁侯
以公子荆之母为夫人，荆为太子，鲁侯朝于越。
按《左传》哀公二十四年夏四月，晋侯将伐齐，使来乞
师，曰：“昔臧文仲以楚师伐齐，取谷。宣叔以晋师伐齐，
取汶阳。寡君欲徼福于周公，愿乞灵于臧氏。”臧石帅
师会之，取廪丘，军吏令缮。将进莱章曰：“君卑政暴，往
岁克敌，今又胜都。天奉多矣，又焉能进？是躗言也，役
将班矣。”晋师乃还。饩臧石牛太史谢之曰：“以寡君之
在行，牢礼不度，敢展谢之。”公子荆之母嬖，将以为夫
人，使宗人衅夏献其礼。对曰：“无之。”公怒曰：“女为宗司，
立夫人，国之大礼也，何故无之？”对曰：“周公及武公娶
于薛，孝惠娶于商，自桓以下娶于齐，此礼也则有。若
以妾为夫人，则固无其礼也。”公卒立之，而以荆为太
子。国人始恶之。闰月，公如越，得太子适郢，将妻公，而
多与之地。公孙有山使告于季孙。季孙惧，使因太宰
嚭而纳赂焉，乃止。〈躗户快反过也〉

元王六年夏，鲁侯自越归。

按《左传》哀公二十五年：夏六月，公至自越。季康子、孟
武伯逆于五梧，郭重仆，见二子曰：“恶言多矣，君请尽
之。”公宴于五梧，武伯为祝恶。郭重曰：“何肥也？”季孙曰：
“请饮彘也。以鲁国之密迩仇雠，臣是以不获从君，克
免于大行。”又谓“重也肥。公曰：‘是食言多矣，能无肥乎’？”
饮酒不乐，公与大夫始有恶。

元王七年夏五月，鲁叔孙舒帅师会越皋，如后庸。宋
乐茷纳卫侯辄，不克纳。

按《左传哀公二十六年》：夏五月，叔孙舒帅师会越皋
如、后庸。宋乐茷纳卫侯。文子欲纳之，懿子曰：“君愎而
虐，少待之，必毒于民，乃睦于子矣。”师侵外州，大获。出
御之，大败。掘褚师定子之墓，焚之于平、庄之上。文子
使王孙齐私于皋如曰：“‘子将大灭卫乎？抑纳君而已
乎’？皋如曰：‘寡君之命无他，纳卫君而已’。文子致众而”
问焉，曰：“君以蛮夷伐国，国几亡矣，请纳之。”众曰：“勿纳。”
曰：“弥牟亡而有益，请自北门出。”众曰：“勿出重赂。”越人
申开守陴而纳公，公不敢入。师还，立悼公南氏，相之
以城鉏与越人。公曰：“期则为此令，苟有怨于夫人者，
报之。”司徒。期聘于越，公攻而夺之币。期告王，王命取
之，期以众取之。公怒，杀期之甥之为太子者，遂卒于
越。

贞定王元年春，“越子使后庸聘于鲁，鲁侯及越后庸
盟于平阳夏鲁侯奔越。”

按《左传》哀公二十七年：“春，越子使后庸来聘，且言邾
田封于骀上。二月，盟于平阳。三子皆从。康子病之，言
及子赣曰：‘若在此，吾不及此夫’。武伯曰：‘然。何不召’？”曰：
“‘固将召之’。文子曰：‘他日请念’。”夏四月己亥，季康子卒，
公吊焉，降礼。公患三桓之侈也，欲以诸侯去之。三桓
亦患公之妄也，故君臣多间。公游于陵阪，遇孟武伯
于孟氏之衢，曰：“请有问于子，余及死乎？”对曰：“臣无由
知之。”三问，卒辞不对。公欲以越伐鲁，而去三桓。秋八
月甲戌，公如公孙有陉氏，因孙于邾，乃遂如越。国人
施公孙有山氏。

按《史记鲁周公世家》：“哀公如陉氏，三桓攻公，公奔于
卫，去如邹，遂如越。”

《贞定王》二年，鲁哀公卒，子宁立。〈按通鉴前编纪鲁哀公卒于元年〉
按《史记鲁周公世家》：“国人迎哀公复归，卒于有山氏。
子宁立，是为悼公。”悼公之时，三桓胜鲁如小侯，𢌿于
三桓之家。

考王十二年，鲁悼公卒，子嘉立。〈按通鉴前编纪于考王十年〉
按《史记鲁周公世家》：“悼公三十七年卒，子嘉立，是为
元公。”

《威烈王》十四年齐田白伐鲁莒及安阳。

按：《通鉴前编》云云。

〈目〉《大事记》曰：《世家》作“伐鲁葛及安陵。”

《威烈王》十五年齐田白伐鲁取一城。

按：《通鉴前编》云云。

〈目〉《年表》“取一城”作“取都

鲁元公卒于十六年《纪》齐田和取鲁城于是年。

按《史记鲁周公世家》：“元公二十一年卒，子显立，是为
穆公。”

《威烈王》十　年，鲁侯尊礼孔伋，以公仪休为相，泄柳
申详为臣。〈按通鉴前编纪于十七年据史记六国表穆公立于十八年事应在后疑年姑阙〉
按《通鉴前编目》：董仲舒曰：“公仪子相鲁，之其家，见织
帛，怒而出其妻，食于舍而茹葵，愠而拔其葵，曰：‘吾已
食禄，又夺园红女利乎’？”　《大事记》曰：“淳于髡曰：‘鲁穆
公之时，公仪子为政，子柳子思为臣，鲁之削也滋甚’。”
质诸《孟子》，皆非是。当时穆公欲友子思而不可得也，
况得臣之乎？以台无馈之事观之，悦贤不能举，又不
能养，无惑乎鲁之削也。穆公虽不能终用子思，然尊
贤尚德之意，当时所罕，而公仪之廉强，亦得相小国
之道。以鲁之弱，崎岖于强暴之间，竟能与战国相终
始，未必非其君相之力也。　《前编》曰：“鲁自三家四分
公室，而鲁君无民久矣。”孔子相鲁，亦季氏暂授之政
而寻自取之。哀公既死于外，而悼公之立，反卑于三
家，三十八年而至于元公。元公之世，齐田正炽，鲁于
是乎失莒，失安阳又失都，则元公之世削已甚矣。穆
公立于失都之后，二年而失郕，则田氏之烈未戢也。
不知公仪子为相，其时三家之势何如？公仪子诸贤
所以处之者何策？然自失郕之后，又十五年而失最，
而韩又来救，则诸贤所以交邻固国者，必有道矣。又
四年而败齐于平陆，又四年而为齐所破，又十年而
穆公卒，卒之四年而伐齐，入阳关，则齐鲁之势，其相
为胜负者未为甚削也。然自穆公之立以来，凡百六
十馀年而始亡，则诸贤所与立者，亦必有道矣。不然，
则以鲁之弱，一日不可存，况于百六十年乎？

安王八年，齐伐鲁，取最。

按《史记六国表》云云。

安王十二年，鲁败齐于平陆。

按《史记六国表》云云。

《安王》二十五年，鲁穆公卒，子奋立。

按《史记鲁周公世家》：“穆公三十三年卒，子奋立，是为
共公。”

烈王三年，鲁伐齐，入阳关。

按《史记六国表》云云。

显王十六年，鲁共公卒，子屯立。〈按史记六国表鲁共公卒宜在是年〉
按《史记鲁周公世家》：“共公二十二年卒，子屯立，是为
康公。”

显王二十五年，鲁康公卒，子匽立。

按《史记鲁周公世家》：“康公九年卒，子匽立，是为景公。
慎靓王六年，鲁景公卒，子叔立。”

按《史记鲁周公世家》：“景公二十九年卒，子叔立，是为
平公。”

赧王十九年，鲁平公卒，子贾立。〈按世家平公在位三十二年依六国表考

之慎靓王六年崩，赧王立。赧王元年，即文公元年。至二十年为“鲁文侯元年” ，则平公止十九年，故《编》。

于此。〉

按《史记鲁周公世家》：“平公三十二年卒，子贾立，是为
文公。”

赧王四十二年，鲁文公卒，子仇立。

按《史记鲁周公世家》：“文公七年，楚怀王死于秦。二十
三年，文公卒，子仇立，是为倾公。倾公二年，秦拔楚之
郢，楚倾王东徙于陈。十九年，楚伐我，取徐州。二十四
年，楚考烈王伐倾公，亡还于卞邑为家人。鲁绝祀，倾
公卒于柯。”鲁起周公至倾公，凡三十四世。〈按六国表赧王五十

九年，为秦昭襄王五十一年，是年王卒。明年，楚取鲁，鲁君封于莒。至秦庄襄王元年，楚灭鲁，倾公，迁卞邑为“家人” ，遂绝祀。